กฎกระทรวง ฉบับที่ 11 (พ.ศ. 2518) ออกตามความในพระราชบัญญัติการชลประทานหลวง พุทธศักราช 2485
กฎกระทรวง
กฎกระทรวง
ฉบับที่ ๑๑ (พ.ศ. ๒๕๑๘)
ออกตามความในพระราชบัญญัติการชลประทานหลวง
พุทธศักราช ๒๔๘๕[๑]
 

อาศัยอำนาจตามความในมาตรา ๘
แห่งพระราชบัญญัติการชลประทานหลวงพุทธศักราช ๒๔๘๕
ซึ่งแก้ไขเพิ่มเติมโดยพระราชบัญญัติการชลประทานหลวง (ฉบับที่ ๔) พ.ศ. ๒๕๑๘
และมาตรา ๔๒ แห่งพระราชบัญญัติการชลประทานหลวง พุทธศักราช ๒๔๘๕ รัฐมนตรีว่าการกระทรวงเกษตรและสหกรณ์ออกกฎกระทรวงไว้
ดังต่อไปนี้

ข้อ ๑
ให้กรมชลประทานเรียกเก็บค่าชลประทานจากผู้ใช้น้ำจากทางน้ำชลประทาน
เพื่อกิจการโรงงาน การประปาหรือกิจการอื่นในหรือนอกเขตชลประทานตามอัตราที่กำหนดในบัญชีท้ายกฎกระทรวงนี้
ข้อ ๒
ในการชำระค่าชลประทานตามข้อ ๑ ให้ชำระเป็นรายเดือน โดยให้ชำระต่อพนักงาน ณ
ที่ทำการแผนกโครงการชลประทานหลวงในเขตที่ทางน้ำชลประทานส่วนที่ใช้ดำเนินการขึ้นอยู่
หรือต่อเจ้าพนักงานที่ได้แต่งตั้งขึ้นเพื่อดำเนินการจัดเก็บ โดยแสดงหลักฐานจำนวนปริมาตรน้ำที่จะพึงชำระค่าชลประทาน
ซึ่งเจ้าพนักงานผู้ตรวจสอบได้ออกรับรองไว้ต่อเจ้าพนักงานทุกครั้ง

ข้อ ๓
ให้ยกเว้นค่าชลประทานแก่ผู้ใช้น้ำจากทางน้ำชลประทาน เพื่อกิจการโรงงาน
การประปาหรือกิจการอื่นในหรือนอกเขตชลประทาน ดังนี้
(๑) ผู้ใช้น้ำเฉลี่ยเดือนละไม่เกินหนึ่งพันลูกบาศก์เมตร
(๒) ผู้ใช้น้ำเพื่อกิจการสาธารณประโยชน์ที่ได้รับยกเว้นเป็นหนังสือจากอธิบดีกรมชลประทาน


ให้ไว้ ณ วันที่ ๑๔ เมษายน พ.ศ. ๒๕๑๘
ทวิช กลิ่นประทุม
รัฐมนตรีว่าการกระทรวงเกษตรและสหกรณ์

[เอกสารแนบท้าย]

๑. บัญชีอัตราค่าชลประทานที่เรียกเก็บจากผู้ใช้น้ำจากทางน้ำชลประทาน
เพื่อกิจการโรงงาน การประปาหรือกิจการอื่นในหรือนอกเขตชลประทาน

(ดูข้อมูลจากภาพกฎหมาย)

หมายเหตุ :- เหตุผลในการประกาศใช้กฎกระทรวงฉบับนี้ คือ เนื่องด้วยพระราชบัญญัติการชลประทานหลวง
พุทธศักราช ๒๔๘๕ ซึ่งแก้ไขเพิ่มเติมโดยพระราชการชลประทานหลวง (ฉบับที่ ๔) พ.ศ. ๒๕๑๘
ให้รัฐมนตรีมีอำนาจออกกฎกระทรวงกำหนดอัตราค่าชลประทานที่จะเรียกเก็บจากผู้ใช้น้ำจากทางน้ำชลประทานเพื่อกิจการโรงงานการประปาหรือกิจการอื่นในหรือนอกเขตชลประทาน
เพื่อกิจการโรงงานการประปาหรือกิจการอื่นในหรือนอกเขตชลประทาน กับให้มีอำนาจกำหนดหลักเกณฑ์
ระเบียบ และวิธีการในการจัดเก็บหรือชำระค่าชลประทานตลอดจนการยกเว้น
ลดหย่อนหรือวิธีการผ่อนชำระค่าชลประทาน สมควรกำหนดอัตราค่าชลประทาน กำหนดหลักเกณฑ์
ระเบียบ และวิธีการในการจัดเก็บหรือชำระค่าชลประทาน ตลอดจนการยกเว้นค่าชลประทาน เพื่อการดังกล่าวขึ้น จึงจำเป็นต้องออกกฎกระทรวงฉบับนี้



















[๑] ราชกิจจานุเบกษา
เล่ม ๙๒/ตอนที่ ๘๒/ ฉบับพิเศษ หน้า ๖/๒๕ เมษายน ๒๕๑๘